Document ID: 32000R0331

ΚΑΝΟΝΙΣΜΟΣ (ΕΚ) αριθ. 331/2000 ΤΗΣ ΕΠΙΤΡΟΠΗΣ
της 17ης Δεκεμβρίου 1999
για την τροποποίηση του παραρτήματος V του κανονισμού (ΕΟΚ) αριθ. 2092/91 του Συμβουλίου περί του βιολογικού τρόπου παραγωγής γεωργικών προϊόντων και των σχετικών ενδείξεων στα γεωργικά προϊόντα και στα είδη διατροφής
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 2092/91 του Συμβουλίου, της 24ης Ιουνίου 1991, περί του βιολογικού τρόπου παραγωγής γεωργικών προϊόντων και των σχετικών ενδείξεων στα γεωργικά προϊόντα και στα είδη διατροφής(1), όπως τροποποιήθηκε τελευταία από τον κανονισμό (ΕΚ) αριθ. 1804/1999(2), και ιδίως το άρθρο 13 τρίτο εδάφιο,
Εκτιμώντας:
(1) ότι το άρθρο 10 του κανονισμού (ΕΚ) αριθ. 2092/91 θεσπίζει τη δυνατότητα χρησιμοποίησης ενός λογότυπου στις περιπτώσεις που ορίζονται στο παράρτημα V του κανονισμού (ΕΚ) αριθ. 2092/91· ότι οι εμπορευόμενοι δύνανται να χρησιμοποιούν τον λογότυπο προαιρετικά και υπό τους όρους που καθορίζονται στο εν λόγω άρθρο·
(2) ότι ο κοινοτικός λογότυπος δύναται να συνοδεύει την ένδειξη που καθορίζεται στο άρθρο 10 και στο παράρτημα V, ότι "τα προϊόντα έχουν αποτελέσει το αντικείμενο του προγράμματος επιθεώρησης"·
(3) ότι είναι σημαντικό για τη διαμόρφωση άποψης από μέρους των καταναλωτών να εξασφαλιστεί μια ενημερωτική σήμανση που θα περιλαμβάνει ελάχιστα τυποποιημένα στοιχεία· ότι ο λογότυπος θα πρέπει να χρησιμοποιείται μόνο σύμφωνα με τις επαρκώς καθορισμένες τεχνικές απαιτήσεις που προβλέπονται στον οδηγό γραφικής εκτέλεσης·
(4) ότι ο λογότυπος παρέχει τη δυνατότητα ενίσχυσης της αξιοπιστίας των προϊόντων έναντι των καταναλωτών, ενώ συγχρόνως συνεισφέρει στον καλύτερο εντοπισμό των εν λόγω προϊόντων·
(5) ότι η χρησιμοποίηση του λογοτύπου προϋποθέτει ότι τα προϊόντα που φέρουν τον εν λόγω λογότυπο έχουν υποβληθεί, σε όλα τα στάδια της παραγωγής, της επεξεργασίας και της εμπορίας, στο σύστημα επιθεώρησης, με ευθύνη των κρατών μελών· ότι το εν λόγω σύστημα επιθεώρησης εγγυάται την γνησιότητα των προϊόντων και την τήρηση των προδιαγραφών που αφορούν τη βιολογική μέθοδο παραγωγής·
(6) ότι ο λογότυπος αποτελεί για τους εμπορευόμενους ένα χρήσιμο μέσο, το οποίο μπορούν να χρησιμοποιούν κατά τη σήμανση των προϊόντων τους, εφόσον πληρούνται όλοι οι όροι για την εν λόγω χρησιμοποίηση·
(7) ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που αναφέρεται στο άρθρο 14 του κανονισμού (ΕΟΚ) αριθ. 2092/91,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα V του κανονισμού (ΕΚ) αριθ. 2092/91 αντικαθίσταται από το παράρτημα του παρόντος κανονισμού.
Άρθρο 2
Σχετικά με την παρουσίαση του κοινοτικού λογότυπου που αναφέρεται στο μέρος Β του παραρτήματος, στη σήμανση πρέπει να εφαρμόζονται οι διατάξεις που καθορίζονται στο άρθρο 10 του κανονισμού (ΕΟΚ) αριθ. 2092/91 και στα μέρη Β.1, Β.2, Β.3 και Β.4 του παραρτήματος του παρόντος κανονισμού.
Άρθρο 3
Ο παρών κανονισμός αρχίζει να ισχύει την 60ή ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Οι ενδείξεις στο παράρτημα V, που έχουν καθοριστεί πριν από την έναρξη της ισχύος του παρόντος κανονισμού, μπορούν να εξακολουθήσουν να χρησιμοποιούνται μέχρι να εξαντληθούν τα υπάρχοντα αποθέματα.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 17 Δεκεμβρίου 1999.

Labels: 3
17
6